**ŠALIES MOKYMO ĮSTAIGŲ BENDRŲ EDUKACINIŲ VEIKLŲ PROJEKTŲ KONKURSO ,,BŪKIME KARTU" PROJEKTAS ,,MES - LIETUVOS VAIKAI"**

Projekto vykdytojas – **Šalčininkų r. Dieveniškių ,,Ryto“ vidurinė mokykla**

Projekto pavadinimas - **,,Mes- Lietuvos vaikai“**

Projekto rezultatai:

Šalies mokymo įstaigų bendrų edukacinių veiklų projektų konkurso ,,Būkime kartu" projektas ,,Mes - Lietuvos vaikai" buvo skirtas Dieveniškių „Ryto“ vidurinės mokyklos, Adomo Mickevičiaus vidurinės mokyklos ir Kretingos rajono Kūlupėnų Motiejaus Valančiaus pagrindinės mokyklos bendruomenėms, t. y. 5-10 klasių mokiniams, jų mokytojams ir tėvams, platesnei Dieveniškių parapijos ir krašto visuomenei. Šis projektas gyvino ir stiprino pagarbą lietuvių kalbai, pilietiškumo, tolerancijos, patriotiškumo ir kūrybiškumo siekius, jungė mokinius bendrai veiklai, leidžiančiai pajusti vienybę su Lietuva bei suartino mokyklų bendruomenes.

Mokiniai ieškojo informacijos ne tik Internete, bet ir rašytiniuose šaltiniuose – enciklopedijose, žinynuose, žodynuose, patobulino sąmoningo ir kūrybiško skaitymo įgūdžius. Išmoko naujų folklorinių šokių, dainų, pažino panašios krypties jaunimo veiklą Lietuvoje, išmoko atstovauti sau ir savo gimtajam kraštui, t. y. sustiprino tiek savo tautinę savimonę, tiek pilietinę tapatybę bei mokėsi tolerancijos.

Gyvai susipažino su Lietuvos istorijos ir kultūros paminklais, kuriuos, mokantis vien tik iš vadovėlių, sunku suvokti kaip savo tautinę savastį ar perprasti įtaką tėvynės dabarčiai.

Bendradarbiavimas tarp Dieveniškių ,,Ryto“ vidurinės mokyklos ir Kretingos rajono Kūlupėnų Motiejaus Valančiaus pagrindinės mokyklos prasidėjo 2012 m., kai žemaičiai atvyko į Dieveniškėse vykstančius Motiejaus Valančiaus kūrinių skaitymus. 2013 m. su kūlupėniškiais artimesnė pažintis įvyko linksminantis ,,Ryto“ mokyklos vakaronėje , kur skambėjo ne tik šiuolaikinė muzika, bet ir liaudies melodijos, šokiai bei vyko įvairūs interaktyvūs žaidimai. Mūsų vaikai labai šiltai priėmė svečius ir noriai bendrauja iki šiol su savo bendraamžiais iš kito regiono.

Su savo kaimynais - Dieveniškių Adomo Mickevičiaus vidurine mokykla - esame

amžini konkurentai ir tai trukdo nuoširdžiam bendravimui. Mes dažnai kviečiame juos į savo renginius, bet ne visada sulaukiame. Džiaugiamės, kad šis projektas mūs suartino, nes naujuosius mokslo metus pradėjome kultūrine - pažintine kelione po Lietuvą. Ankstų rugsėjo penktadienio rytą išvykome iš Dieveniškių. Pirmoji stotelė - menantis XIII amžių Palemono kalnas. Čia, pasak vienos legendos, Nerono valdymo laikais iš Romos pabėgęs jo giminaitis Palemonas radęs prieglobstį. Kita stotelė - Veliuona, kurioje lankėsi, kovojo ir, anot metraščių, mirė sužeistas Lietuvos didysis kunigaikštis [Gediminas](http://lt.wikipedia.org/wiki/Gediminas), todėl vienas iš trijų Veliuonos piliakalnių pavadintas Gedimino Kapo kalnu. Užlipę ant piliakalnių mokiniai grožėjosi apylinkėmis, nusifotografavo prie Gediminui pastatyto paminklo.

Važiuojant toliau Panemunės keliu savo išskirtiniu grožiu sužavi dar XVI amžiuje pastatyta [Raudonės pilis](http://lt.wikipedia.org/wiki/Raudon%C4%97s_pilis). Čia su mokiniais pasivaikščiojome po parką, apžiūrėjome pilį, kurioje šiuo metu įsikūrusi mokykla.

Lankytinų objektų sąrašą Panemunės regioniniame parke baigėme aplankę Panemunės pilį. Čia, gražioje aplinkoje, papusryčiavę vykome į Klaipėdą. Mieste palikę autobusą persikėlėme keltu į Smiltynę ir pėsčiomis pasiekėme Jūrų muziejų. Pasigrožėję jūros gyvūnais, muziejiniais eksponatais patraukėme į paplūdimį. Jūra buvo rami ir šilta, todėl dalis mokinių susigundė išsimaudyti ir pabraidyti. Pasidžiaugę porą valandų jūra ir smėliu grįžome į autobusą ir vakarieniauti bei vakaroti vykome į Kūlupėnų pagrindinę mokyklą. Mus čia priėmė labai šiltai ir draugiškai. Mokiniai pristatė mokyklą, padainavo žemaitiškai ir pamokė savo tautinių (žemaitiškų) šokių. Mes atvežėme savo krašto pristatymą ir pasakojimą apie mūsų kultūrinį paveldą, o vakare visi smagiai linksminomės diskotekoje.

Kitą dieną pradėjome kelione į Platelių Užgavėnių muziejų. Čia gidė mums labai išsamiai papasakojo ne tik apie Užgavėnių tradicijas, bet ir apie žemaičių kultūrinį paveldą.

Toliau mūsų kelionė tęsėsi į prie Platelių ežero esantį Šaltojo karo muziejų. Tai vienintelė Europoje ekspozicija, įrengta viename pirmųjų Sovietų Sąjungos buvusiame požeminiame balistinių raketų šachtiniame paleidimo komplekse. Šioje ekspozicijoje pasakojama apie kažkada buvusios visiškai slaptos sovietinės bazės veiklą. Ši vieta mokiniams paliko daug įspūdžių, kuriais dalinomės iki pat Kryžių kalno. Čia pasigrožėjome daugybe kryžių, paieškojome savo mokyklos kažkada pastatyto kryžiaus, bet taip ir neradę išvykome į Radviliškį. Čia mūsų laukė šilti pietūs ir kelias namo. Nuvažiavę daugiau kaip 800 km vaikai jautėsi pavargę, tačiau labai daug ką pamatę ir sužinoję, nes beveik visiems tai buvo pirma tokia didelė pažintis su Lietuva.

Grįžę iš kelionės ir pasidalinę įspūdžiais mokiniai ėmė ruoštis kalbų viktorinai. Šiais mokslo metais kalbų dieną surengėme organizuodami ,,Kalbų kavines“. Visi mokiniai buvo suskirstyti į komandas, kuriose buvo vaikų iš visų klasių. Komanda turėjo eiti per visas kavines ir atlikti užduotis. Smagiausia užduotis - vienos dainos mokymasis įvairiomis kalbomis. Susumavus rezultatus ir sudainavus bendrą dainą mokyklos fojė saldžiais prizais buvo apdovanota komanda nugalėtoja. Savo projekto partneriams pasiūlėme dienos idėją ir pasidalinome patirtimi. Visose mokyklose buvo organizuotos panašios šventės.

Tobulindami lietuvių kalbos vartojimo, kirčiavimo įgūdžius rinkome skirtingomis kalbomis ir tarmėmis dažniausiai vartojamus posakius ir priežodžius. Tai, ką pasisekė surinkti mums ir mūsų partneriams, pakabinome viešai vaizdalentėse.

Rašydami rašinėlius konkursui ,,Mano kaimynai - skirtingų tautybių atstovai“ ieškojome tautinių skirtybių, gilinomės į kitas kultūras. Džiugu, kai mūsų vaikai galvoja, kad žmogaus tautybė bendraujant yra visai nesvarbi. Svarbiausia – būti doru ir nuoširdžiu žmogumi.

Pabaigėme projektą simboliškai. Taip sutapo, kad lapkričio 15 d. minėjome ir Tolerancijos dieną, ir aptarėme projektą ,,Mes – Lietuvos vaikai“. Mūsų renginyje dalyvavo kaimyninės Adomo Mickevičiaus vidurinės mokyklos mokiniai (dėl didelio atstumo Kūlupėnų jaunimas atvykti negalėjo, bet savo pristatymą atsiuntė). Diena prasidėjo tylos pamoka. Šią pamoką visi mokytojai dirbo nekalbėdami, o pamokos pabaigoje aptarė su vaikais, kaip sekėsi suprasti vieniems kitus, kai buvome kitokie. Antros ir trečios pamokos metu abiejų mokyklų vaikai stebėjo filmuką apie toleranciją mūsų visuomenėje, aptarė jį ir dirbo pagal ,,Dardijos šalies“ metodą. ,,Dardijos“ šalyje mokiniai buvo suskirstyti komandomis ir, nemokėdami ,,svetimos“ (dardijos) kalbos, turėjo pastatyti tiltą. Vaikai mokėsi supratimo, ištvermės ir pakantumo. Ketvirtos pamokos metu pristatėme visų mokyklų tradicijas ir šventes, aptarėme panašumus ir skirtumus, padėkojome vieni kitiems už darbus. Dieną baigėme vakarone.

Mokykla, dalindamasi su šeimomis, kaimynais, vietos institucijų darbuotojais savo veiklos rezultatais, sustiprėjo kaip vietos tautinės kultūros židinys.

Patyrimą, įgytą vykdant projektą, nukreipsime tolimesniam lietuvių kalbos, Dieveniškių šnektos ir tautinės kultūros puoselėjimui Pietryčių Lietuvoje